melléklet a 419/2024. (XI.27.) határozathoz

**TÁMOGATÁSI SZERZŐDÉS**

amely létrejött

* egyrészről: **Mór Városi Önkormányzat** (8060 Mór, Szent István tér 6.) képviseli **Fenyves Péter** polgármester, mint támogató (a továbbiakban: **Támogató**)
* másrészről: **Fejér Vármegyei** **Szent György Egyetemi Oktató Kórház** (székhelye: 8000 Székesfehérvár, Seregélyesi út 3., adószáma: 15360025-2-07, számlaszáma:10029008-00294126, képviseli: **Dr. Bakos Gábor** főigazgató), mint támogatott (a továbbiakban: **Támogatott**)

között az alulírott helyen és időben az alábbi feltételekkel:

1./Szerződő felek rögzítik, hogy Mór Városi Önkormányzat Képviselő-testülete …../2024.(XI.27.) határozata alapján a **Fejér Vármegyei** **Szent György Egyetemi Oktató Kórház** **móri telephelyén lévő konyhaépületében légtechnikai és gázellátási munkák kivitelezési költségeire 8.372.226,-Ft,** azaz nyolcmillió-háromszázhetvenkétezer-kétszázhuszonhat forint **támogatást nyújt.**

**A támogatás kizárólag a Fejér Vármegyei** **Szent György Egyetemi Oktató Kórház** **móri telephelyén lévő konyhaépületében légtechnikai és gázellátási munkák kivitelezési költségeire használható fel annak érdekében, hogy a főzőkonyha műszakilag alkalmas állapotban újra működtethető legyen.**

2./ Támogatott vállalja, hogy

1. a Támogató fenntartásában működő Mór Városi Önkormányzat Ellátó Központjával határozatlan időtartamú szerződést köt a kórházi ellátottak étkeztetése és a főzőkonyha helyiség használata tárgyában,
2. az a) pontban meghatározott szerződésben a felek a Fejér Vármegyei Szent György Egyetemi Oktató Kórház részéről történő rendes felmondás lehetőségét öt évre kizárják, kivéve, ha a felmondás fenntartói döntés miatt válik szükségessé;
3. az a) pontban meghatározott szerződésben a felmondási időt a felek
	1. az öt éves időtartam alatt a Kórház részéről fenntartói döntés miatt történő felmondás esetére,
	2. az öt éves időtartam alatt Mór Városi Önkormányzat Ellátó Központja oldaláról történő rendes felmondás esetére, továbbá
	3. az öt éves időtartam elteltét követő rendes felmondás esetére

6 hónapban állapítják meg;

1. a főzőkonyha helyiség használatáért a Fejér Vármegyei Szent György Egyetemi Oktató Kórház az a) pontban meghatározott szerződés megkötésétől bérleti díjat állapít meg, melynek 5 évre számított összege nem haladhatja meg a támogatás összegét, azonban az öt éves időtartam alatt Mór Városi Önkormányzat Ellátó Központja felé kizárólag a rezsiköltségek kerülnek kiszámlázásra, a fenti 8.372.226 Ft összegű támogatás bérleti díjként kerül beszámításra. Felek rögzítik, hogy jelen megállapodás megkötésével egyidejűleg Támogatott a jelen megállapodás 2./a) pontja alapján helyiségbérleti szerződést köt Támogató fenntartásában működő Mór Városi Önkormányzat Ellátó Központjával, mely szerződésnek elválaszthatatlan részét képezi jelen Támogatási szerződés.

3./ A támogatás átutalására 2024. december 4. napjáig kerül sor a Támogatott Magyar Államkincstárnál vezetett 10029008-00294126 számú számlájára.

4./ Támogatott kötelezettséget vállal arra, hogy Mór Városi Önkormányzat Képviselő-testületének az államháztartáson kívüli forrásátvétel és forrásátadás szabályairól szóló 58/2015. (XI.30.) önkormányzati rendeletben (a továbbiakban: Rendelet) foglaltak megfelelő alkalmazásával az 1. pontban meghatározott támogatás felhasználásáról a Támogató felé legkésőbb 2025. március 31. napjáig elszámol.

5./ Szerződő Felek képviselői kijelentik, hogy a képviseletre és a jelen megállapodás aláírására megfelelő jogosultsággal rendelkeznek, az ezzel összefüggésben felmerülő károkért a Polgári Törvénykönyvről szóló 2013. évi V. törvény (a továbbiakban: Ptk.) szabályai szerint tartoznak felelősséggel.

6./ Ha a Támogatott

a) a jelen szerződésben vállalt kötelezettségét (különös tekintettel a 2./ pontra) nem, vagy rendeltetésének nem megfelelően, illetve csak részben teljesíti,

b) a támogatást nem az 1. pontban meghatározott célra használja fel vagy az 1. pontban meghatározott cél meghiúsul vagy

c) határidőre nem számol el,

 akkor részben vagy egészben történő visszafizetési kötelezettség terheli. Támogató felszólítását követő 30 napon belül a Támogatott a Támogató 11600006-00000000-76354634 számú költségvetési elszámolási számlájára köteles a visszautalást teljesíteni.

7./ Amennyiben Támogatott a 2./ a) pontban meghatározott szerződést öt éven belül fenntartói vagy miniszteri döntés alapján felmondja, úgy a Támogatott köteles a támogatás időarányos részét a Támogató részére visszafizetni a 6. pontban meghatározott határidőben és számlaszámra.

8./ A Támogatott hozzájárul ahhoz, hogy a támogatás rendeltetésszerű felhasználását a Móri Polgármesteri Hivatal által megbízott belső ellenőr ellenőrizze. A Támogatott jogosult megismerni az ellenőrzéssel kapcsolatos dokumentumokat, valamint megállapításokat.

9./ Támogatott kijelenti, hogy Magyarországgal szemben köztartozása nincs.

10./ Szerződő Felek rögzítik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja alapján átlátható szervezetek.

11./ Jelen megállapodással kapcsolatos kérdésekben a Ptk., az államháztartásról szóló 2011. évi CXCV. törvény, az államháztartásról szóló törvény végrehajtásáról szóló 368/2011. (XII.31.) Korm.rendelet, Mór Városi Önkormányzat Képviselő-testületének az államháztartáson kívüli forrásátvétel és forrásátadás szabályairól szóló 58/2015. (XI.30.) önkormányzati rendelete és a tárgyban vonatkozó egyéb jogszabályok rendelkezései az irányadók.

12./ Szerződő Felek a jelen megállapodásból eredő vitás kérdéseiket megkísérlik békés, tárgyalásos úton rendezni, melynek sikertelensége esetére a jelen megállapodásból eredő jogvitáikra - a pertárgy értékétől függően - a Szerződő Felek alávetik magukat a Székesfehérvár Járásbíróság, illetve a Székesfehérvári Törvényszék kizárólagos illetékességének.

A jelen megállapodást – mely egymással mindenben megegyező négy eredeti példányban készült, 2 oldalból, valamint 12 pontból áll – a Felek képviselői elolvasás után, azt azonosan értelmezve, mint akaratukkal mindenben egyezőt, jóváhagyólag aláírták.

|  |  |
| --- | --- |
| Mór, 2024. …..……………………………………**Mór Városi Önkormányzat**, mint támogató képviseletében**Fenyves Péter**polgármester | Székesfehérvár, 2024. …………………………….……………**Fejér Vármegyei Szent György Egyetemi Oktató Kórház,** mint támogatott képviseletében**dr. Bakos Gábor**főigazgató |

Jogi ellenjegyző: Jogi ellenjegyző:

 Mór, 2024. ….… Székesfehérvár, 2024. ……..

………………………………… …………………………………..

Dr. Taba Nikoletta Dr. Vancsura Magdolna

 jegyző közbeszerzési szakértő

Pénzügyi ellenjegyző: Pénzügyi ellenjegyző:

 Mór, 2024. …….… Székesfehérvár, 2024. ………

…………………….…………… …………………………………..

 Hossó Anita Imre Tímea

 pénzügyi irodavezető gazdasági igazgató